KOMMISSIONENS UDTALELSE i medfør af EF-traktatens artikel 251, stk. 2, tredje afsnit litra c, om Europa-Parlamentets ændringsforslag til Rådet fælles holdning vedrørende forslaget til EUROPA-PARLAMENTETS OG RÅDETS AFGØRELSE om Det Europæiske Fællesskabs sjette flerårige rammeprogram for forskning, teknologisk udvikling og demonstration som bidrag til realiseringen af det europæiske forskningsrum MED ÆNDRING AF KOMMISSIONENS FORSLAG i medfør af EF-traktatens artikel 250, stk. 2

2001/0053 (COD)

KOMMISSIONENS UDTALELSE i medfør af EF-traktatens artikel 251, stk. 2, tredje afsnit litra c, om Europa-Parlamentets ændringsforslag til Rådet fælles holdning vedrørende forslaget til EUROPA-PARLAMENTETS OG RÅDETS AFGØRELSE om Det Europæiske Fællesskabs sjette flerårige rammeprogram for forskning, teknologisk udvikling og demonstration som bidrag til realiseringen af det europæiske forskningsrum

1. Indledning

Ifølge EF-traktatens artikel 251, stk. 2, tredje afsnit litra c, afgiver Kommissionen udtalelse om Europa-Parlamentets ændringsforslag ved andenbehandlingen. Kommissionen afgiver i det følgende udtalelse om Parlamentets 34 ændringsforslag.

2. Sagsforløb

Kommissionen forelagde sit oprindelige forslag (EF og Euratom) den 21. februar 2001 [KOM(2001) 94 endelig 2001/0053 (COD)].

Europa-Parlamentet vedtog ved førstebehandlingen den 14. november 2001 en udtalelse med 319 ændringsforslag til Kommissionens forslag.

Den 22. november 2001 vedtog Kommissionen et ændret forslag. Den accepterede heri helt eller delvis de fleste af Parlamentets ændringsforslag.

Rådet nåede den 10. december 2001 til politisk enighed om en fælles holdning, som det vedtog formelt den 28. januar 2002. Kommissionen tilsluttede sig i sin meddelelse af 30. januar 2002 Rådets fælles holdning.

Parlamentet modtog Rådets fælles holdning den 7. februar 2002 og satte andenbehandlingen i gang.

Det kompetente parlamentsudvalg (industri, handel, forskning, energi) vedtog den 13. maj 2002 de 34 kompromisændringsforslag som afspejler aftaler, der blev opnået på det uofficielle trepartsmøde den 7. maj 2002 mellem Parlamentet og Rådet og som Kommissionen tilsluttede sig.

Den 15. maj 2002 vedtog Parlamentet de 34 ændringsforslag til Rådets fælles holdning under et.

3. Forslagets formål

Forslaget fastsætter alle EF-forskningsaktiviteter for årene 2002-2006 (EF-traktatens artikel 166). Det sjette rammeprogram er struktureret om 3 akser: integration af europæisk forskning, strukturering af det europæiske forskningsrum og styrkelse af grundlaget for dette forskningsrum.

Som bidrag til realiseringen af forskningsrummet rummer forslaget tre væsentlige ændringer: introduktion af nye instrumenter, som skal anvendes fortrinsvis, en stærkere koncentration om visse områder, hvor en EU-indsats kan bidrage med særlig nytteværdi, og samordning af nationale politikker, bl.a. ved etablering af netsamarbejde.

4. Kommissionens udtalelse om Europa-Parlamentets ændringsforslag

4.1 Overordnet vurdering

Kommissionen kan acceptere Parlamentets 34 ændringsforslag til Rådets fælles holdning i deres helhed.

Kommissionen noterer sig, at de tre institutioner har samstemmende synspunkter fra vedrørende den overordnede fremgangsmåde, strukturen og det videnskabelige og teknologiske indhold i sjette rammeprogram. Programmets strategiske hovedlinjer bekræftes ved Parlamentets andenbehandling, herunder navnlig anvendelsen af de nye instrumenter og koncentrationen af indsatsen om udvalgte områder.

Kommissionen noterer sig endvidere, at Parlamentet, som i øvrigt også Rådet, ønsker at tildele sjette rammeprogram midler, der står i forhold til de opstillede mål, og tilslutter sig forslaget om et samlet beløb på 17,5 mia. EUR.

4.2 Analyse af andenbehandlingen

Parlamentets ændringsforslag vedrører især emnerne sundhed, instrumenter og små og mellemstore virksomheder, budgetfordelingen samt præciseringer af det videnskabelige og teknologiske indhold.

- Sundhed (ændringsforslag 7, 8, 9, 10, 11, 12, 17, 28):

Parlamentet ønsker, at aspekter vedrørende sundheds forskningen styrkes og identificeres bedre, navnlig for så vidt angår forskningens europæiske dimension, at bestemte sygdomme bliver omfattet udtrykkeligt af programmet, og at forskning, der ikke er genomrelateret, medtages. Specifikt ønskes kræftforskningen tildelt en mere fremtrædende og synlig plads. Kommissionen finder, at de foreslåede ændringer er en nyttig styrkelse af teksen, som gør det muligt at synliggøre disse områder bedre.

- Gennemførelsesinstrumenterne og små og mellemstore virksomheders deltagelse (ændringsforslag 2, 5, 6, 31, 32):

Parlamentets ændringsforslag udtrykker bekymring for, at de nye gennemførelses instrumenter, som Kommissionen har foreslået, skal føre til marginalisering af små forskningsenheder og små og mellemstore virksomheder, og tilkendegiver, at der må gøres en indsats for at sikre en harmonisk overgang mellem det nuværende og det nye rammeprogram. Derudover foreslås det, at der i aktionerne under de udvalgte forskningstemaer træffes særlige foranstaltninger for at stimulere og lette deltagelse fra små og mellemstore virksomheder og fra forskningsenheder i kandidatlandene.

Kommissionen finder, at de foreslåede ændringer går i den rigtige retning og udgør et godt kompromis, som gør det muligt at imødekomme forventningerne i forskerverdenen.

- Budgetfordelingen (ændringsforslag 30):

Parlamentet har ønsket, at ændre budgetfordelingen i væsentlig grad, idet det afsætter flere midler til sundhedsforskning, specifikke aktioner for internationalt samarbejde og temaet Videnskab og Samfund. Kommissionen mener, at ændringerne udgør et kompromis, som korrekt afspejler den betydning Parlamentet tillægger disse forhold.

- Andre ændringsforslag, der tydeliggør eller styrker teksten (ændringsforslag 1, 3, 4, 13, 14, 15, 16, 18, 19, 20, 21, 22, 23, 24, 25, 26, 27, 29, 33, 34). Disse ændringsforslag vedrørende programmets teknisk-videnskabelige indhold eller specifikke aspekter heraf supplerer og præciserer teksten på fornuftig vis. Kommissionen understreger også, at mange af disse ændringer allerede var medtaget delvis eller for så vidt angår princippet i Kommissionens ændrede forslag efter Parlamentets førstebehandling.

5. Konklusion

Kommissionen ændrer sit forslag i overensstemmelse med ovenstående i medfør af EF-traktatens artikel 250, stk. 2.